དེ་ཡང་ཡོངས་ཀྱི་དགེ་བའི་བཤེས་གཉེན་ཆེན་པོ།མཁས་བཙུན་གྲུབ་པའི་མངའ་བདག་བྲག་མགོའི་དགེ་བཤེས་བློ་བཟང་དོན་གྲུབ་མཆོག་གིས་ལོ་ཟླའི་ཁྲོད་དུ་རྣམ་དཔྱོད་དང་བརྩོན་པ་ཟུང་དུ་སྦྲེལ་ཏེ་བཀའ་པོད་གསུང་རབ་རྒྱ་མཚོའི་ཕ་མཐར་སྙེགས་པ་དང་།རྨད་བྱུང་ཐུགས་སྐྱེད་གཙང་མས་འགྲོ་རྣམས་བསྐྱངས་ཏེ་སྤྱིར་རྒྱལ་བའི་བསྟན་པ་རིན་པོ་ཆེ་དང་སྒོས་སུ་བོད་ཀྱི་ཐུན་མོང་དང་ཐུན་མིན་གྱི་རིག་གནས་འཛིན་སྐྱོང་སྤེལ་གསུམ་གྱི་མཛད་པ་རླབས་པོ་ཆེ་ལ་གཡུར་དུ་ཟ་བའི་འབྲས་བུ་བླ་ན་མེད་པ་ཐོབ་ཡོད་པས་གཟུར་གནས་མཁས་དབང་དག་གི་གངས་ལྗོངས་ཀྱི་རིགས་པ་སྨྲ་བའི་ཁྱུ་མཆོག་ཅེས་ཡི་རངས་དང་བསྔགས་བརྗོད་ཀྱི་མེ་ཏོག་འཐོར་བའི་གནས་སུ་གྱུར།འདིར་དམ་པ་གང་ཉིད་ཀྱི་མཁའ་ལྟར་ཡངས་པའི་རྣམ་དཀར་གྱི་མཛད་འཕྲིན་ལས་ཆ་ཤས་ཙམ་ཞིག་དགོད་པར་བྱ་བ་ལ།